EFTA-TILSYNSMYNDIGHEDENS BESLUTNING Nr. 76/94/KOL af 27. juni 1994 om godkendelse af et program for udryddelse af IBR (infektion med bovin herpesvirus) i Østrig og om supplerende garantier for kvæg til Østrig med hensyn til IBR

EFTA-TILSYNSMYNDIGHEDEN HAR -

under henvisning til aftalen om Det Europæiske Økonomiske Samarbejdsområde, tilpasset ved protokollen om tilpasning af aftalen om Det Europæiske Økonomiske Samarbejdsområde, særlig artikel 17 og protokol 1, stk. 4, litra d),

under henvisning til den i kapitel I, punkt 1, i bilag I til aftalen om Det Europæiske Økonomiske Samarbejdsområde omhandlede retsakt om veterinærpolitimæssige problemer ved handel inden for Fællesskabet med kvæg og svin (Rådets direktiv 64/432/EØF, i det følgende benævnt »kvæg- og svineretsakten«), særlig artikel 9,

under henvisning til aftalen mellem EFTA-staterne om oprettelse af en tilsynsmyndighed og en domstol, tilpasset ved protokollen om tilpasning af aftalen mellem EFTA-staterne om oprettelse af en tilsynsmyndighed og en domstol, særlig artikel 5, stk. 2, litra d), og protokol 1, artikel 1, litra c) og e), og

ud fra følgende betragtninger:

Som meddelt ved skrivelse af 29. december 1993 er Østrig ved at gennemføre et program for udryddelse af IBR;

IBR-udryddelsesprogrammet opfylder kriterierne i kvæg- og svineretsaktens artikel 9;

der bør foreslås supplerende garantier for at værne om de fremskridt, der er gjort, og for at sikre, at programmet gennemføres med godt resultat;

de østrigske myndigheder anvender regler, der mindst svarer til dem, som er fastsat i denne beslutning, når det gælder flytning af kvæg inden for landets grænser;

EFTA-stater og -regioner, der har en tilsvarende eller bedre sundhedsstatus med hensyn til IBR, må ikke afkræves de supplerende garantier, der er fastsat i denne beslutning;

de i denne beslutning fastsatte foranstaltninger er i overensstemmelse med udtalelse fra EFTA-Veterinærudvalget, der bistår EFTA-Tilsynsmyndigheden -

VEDTAGET FØLGENDE BESLUTNING:

1. Østrigs program for udryddelse af IBR (infektion med bovin herpesvirus) godkendes indtil 30. juni 1997.

2. Avls- og brugskvæg, der kommer fra en EFTA-stat eller en EF-medlemsstat og skal sendes til Østrig, skal opfylde følgende betingelser:

2.1. Ifølge officielle oplysninger må der ikke have været konstateret kliniske eller patologiske tegn på IBR i oprindelsesbesætningen i de sidste tolv måneder.

2.2. Kvæget skal have været holdt isoleret i anlæg, der er godkendt af myndighederne, i de sidste 30 dage før flytningen.

2.3. Kvæget skal have været underkastet en serologisk prøve for IBR på sera, der er udtaget mindst 21 dage efter, at dyrene er anbragt i isolation, og have reageret negativt. Alle andre isolerede dyr skal også have reageret negativt på denne prøve.

2.4. Kvæget må ikke være blevet vaccineret mod IBR.

3. Kvæg til slagtning, der kommer fra en EFTA-stat eller en EF-medlemsstat og skal sendes til Østrig, skal transporteres direkte til slagteriet på bestemmelsesstedet.

4. Sundhedscertifikatet, der er vist i bilag F til kvæg- og svineretsakten, skal indeholde følgende angivelser for kvæg, der sendes til Østrig:

»kvæg, der opfylder betingelserne i EFTA-Tilsynsmyndighedens beslutning nr. 76/94/KOL af 27. juni 1994 om godkendelse af et program for udryddelse af IBR (infektion med bovin herpesvirus) i Østrig og om supplerende garantier for kvæg til Østrig med hensyn til IBR«.

5. Østrig forelægger en årlig rapport om, hvordan udryddelsesprogrammet forløber. Rapporten skal forelægges EFTA-Tilsynsmyndigheden senest den 1. april det følgende år.

6. Betingelserne i nr. 2 til 4 gælder ikke for indførsel til Østrig af kvæg fra en EFTA-stat eller en del deraf, for hvis vedkommende der i henhold til artikel 9 eller 10 i kvæg- og svineretsakten er givet supplerende garantier svarende til dem, der er fastsat i denne beslutning.

7. Denne beslutning træder i kraft den 1. juli 1994.

8. Østrig sætter de nødvendige love og administrative bestemmelser i kraft for at efterkomme denne beslutning senest den 1. juli 1994.

9. Denne beslutning er rettet til EFTA-staterne.

10. Kun den engelske udgave af denne beslutning er autentisk.

Udfærdiget i Bruxelles, den 27. juni 1994.

For EFTA-Tilsynsmyndigheden

Pekka SÄILÄ

Medlem af Kollegiet